আদ্দিসে ফিরে এসে হোটেলে থাকা, তাই চমক শেষ। বাঙালি খাদ্য-অ্যাডভেঞ্চারের অভাবে ভেঙে পড়ে। তবে একটা ঘটনা না বললেই নয়। দুদিন আমাদের আলোচনা ছিল ইথিওপিয়ার ইউনাইটেড নেশনস-এ। ২০ জনের দল, দুপুরের খাবার ওখানেই। যতগুলি দল এসেছে সকলের আলাদা ও এলাহি খাবার ব্যবস্থা ট্র্যাডিশনাল নয়, আন্তর্জাতিক। ফলে চমক নেই। যা খাবার তার অর্ধেকও খেতে পারলাম না আমরা। চমকটা এল তার পরে। যা যা খেতে পারলাম না, সোজা ডাস্টবিন। আমরা হাঁ হাঁ করে উঠলাম, আরে এতো এঁটো নয়, অন্যদের দিয়ে দাও, না হয়ত রাস্তায় ভিখিরিদের দাও।